Document ID: 32011R0524

KOMISSION ASETUS (EU) N:o 524/2011,
annettu 26 päivänä toukokuuta 2011,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse bifenyylin, deltametriinin, etofumesaatin, isopyratsaamin, propikonatsolin, pymetrotsiinin, pyrimetaniilin ja tebukonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Deltametriinin, etofumesaatin, propikonatsolin, pymetrotsiinin ja pyrimetaniilin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Tebukonatsolin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Isopyratsaamin osalta ei ole aiemmin vahvistettu jäämien enimmäismääriä asetuksen (EY) N:o 396/2005 liitteissä, joten on sovellettu oletusarvoa 0,01 mg/kg. Bifenyylille ei ole tähän mennessä asetettu erityisiä jäämien enimmäismääriä, eikä sitä ole sisällytetty asetuksen (EY) N:o 396/2005 liitteeseen IV. Bifenyyliä käytettiin aiemmin kasvinsuojeluaineena. Asetuksen (EY) N:o 396/2005 18 artiklan 1 kohdan b alakohdan mukaan jäämien enimmäismäärän oletusarvoa 0,01 mg/kg on sovellettava kaikkiin kyseisen asetuksen liitteessä I lueteltuihin tuotteisiin.
(2)
Pymetrotsiinia tehoaineena sisältävän kasvinsuojeluaineen käyttöä pinaattiin, portulakkoihin ja mangoldiin koskevan, kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) mukaisen hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Deltametriinin osalta tällainen hakemus tehtiin sen käytöstä perunoihin. Etofumesaatin osalta tällainen hakemus tehtiin sen käytöstä yrttiuutejuomiin lehtien ja kukkien sekä timjamin osalta. Isopyratsaamin osalta tällainen hakemus tehtiin sen käytöstä useisiin viljelykasveihin. Propikonatsolin osalta tällainen hakemus tehtiin sen käytöstä viinin valmistukseen ja syötäväksi tarkoitettuihin viinirypäleisiin sekä omenoihin. Pyrimetaniilin osalta tällainen hakemus tehtiin sen käytöstä silpimättömiin herneisiin. Tebukonatsolin osalta tällainen hakemus tehtiin sen käytöstä useisiin sitrushedelmiin.
(4)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(5)
Bifenyylin osalta komissio sai Saksalta ja talouden toimijoilta tietoja siitä, että bifenyyliä esiintyy tuoreissa yrteissä ja yrttiuutejuomissa ja että torjunta-ainejäämät ovat suurempia kuin jäämien enimmäismääräksi asetettu oletusarvo. Saksa toimitti arviointiraportin ja ilmoitti, että koska kyseistä ainetta esiintyy useissa lähteissä, on mahdotonta tuottaa yrttejä, teehen käytettäviä ruusunmarjoja, mausteita ja yrttiuutejuomia, joissa bifenyylin jäämät ovat jäämien enimmäismäärien rajoissa. Voidakseen saattaa kyseisiä tuotteita markkinoille Saksa teki väliaikaisten jäämien enimmäismäärien vahvistamista koskevan hakemuksen, jossa se viittasi asetuksen (EY) N:o 396/2005 16 artiklan 1 kohdan a alakohdassa kuvattuun menettelyyn.
(6)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (3). Se toimitti lausunnot komissiolle ja jäsenvaltioille sekä asetti ne yleisesti saataville.
(7)
Elintarviketurvallisuusviranomainen totesi perustelluissa lausunnoissaan, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.
(8)
Bifenyylin osalta elintarviketurvallisuusviranomainen suositti ainoastaan niiden jäämien enimmäismäärien nostamista, joiden osalta tämä oli tietojen perusteella tarpeen. Lisäksi se totesi, että joissakin tapauksissa ei ehkä ole mahdollista noudattaa voimassa olevia jäämien enimmäismääriä, ja katsoi, että kyseisten viljelykasvien analyysiherkkyyden alarajaa voitaisiin nostaa. EU:n vertailulaboratoriolta saadut tiedot vahvistivat tämän.
(9)
Elintarviketurvallisuusviranomaisen perusteltujen lausuntojen ja lausuman perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.
(10)
Sen vuoksi asetusta (EY) N:o 396/2005 olisi muutettava.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä toukokuuta 2011.

Labels: 0
6